(F° 50, v°). Universis presentes litteras inspecturis, Johannes Dei et Apostolice Sedis gracia Episcopus Autissiodorensis, salutem in Domino sempiternam. Notum facimus quod, cum a Reverendo in Christo patre ac domino, domino Archiepiscopo ac venerabilibus viris decano et capitulo Senonensibus, nuper fuissemus requisiti ut ad dictam Ecclesiam personaliter accederemus, facturi professionem dicte Ecclesie Senonensi, more predecessorum nostrorum, ac soluturi quamdam capam a dictis nostris predecessoribus ibi dari consuetam; Nos vero qui cum multis nostre diocesis verbum super hoc alias fecerimus, non invenimus, sed magis oppositum, quod ecclesia nostra Autissiodorensis premissa facere teneretur, tandem cum peritioribus et circa hoc magis expertis conferentes, invenimus quod nos dictam Ecclesiam (F° 51) Senonensem personaliter visitare tenemur. Propter quod nos, tenore presentium, promictimus bona fide quod, quam citius commode poterimus, ad dictam Ecclesiam Senonensem personaliter accedemus, facturi dictam professionem et capam predictam soluturi, secundum quod a nostris predecessoribus est ibidem fieri consuetum, dictum Reverendum patrem et predictos decanum et capitulum affectuose rogantes ut, si premissa facere distulimus, nos habeant si placeat excusatos, quia vere dicta dilatio non ex malicia, sed partim ex debili informatione, partim ex infirmitate gravi quam diu sustinuimus processit, quia tunc cogitare non valuimus circa hec et alia que facere tenebamur. Datum apud Regenn[am] domum nostram, sub sigillo nostro in testimonium premissorum. Anno Domini millesimo trecentesimo quadragesimo, die XI° mensis maii.